

**MULGI VALLAVOLIKOGU**

E e l n õ u

M Ä Ä R U S

 23. september 2025 nr

**Õisu Lasteaia põhimäärus**

Määrus kehtestatakse kohaliku omavalitsuse korralduse seaduse § 22 lõike 1 punkti 34 ja alusharidusseaduse 16 lõike 2 alusel.

**1. peatükk
Üldsätted**

**§ 1. Määruse reguleerimisala**

Käesolev põhimäärus sätestab Õisu Lasteaia õigusliku seisundi, juhtimise, struktuuri, õppe- ja kasvatustegevuse korralduse, laste ja vanemate õigused ja kohustused, töötajate ülesanded, majandamise ja asjaajamise alused, teenistusliku järelevalve korra ning lasteaia ümberkorraldamise ja tegevuse lõpetamise alused.

**§ 2.****Nimetus**

Lasteaia nimetus on Õisu Lasteaed (edaspidi lasteaed).

**§ 3.****Asukoht**

Lasteaia asukoht on Viljandi maakond, Mulgi vald, Õisu alevik, Ringi tn 9.

**§ 4. Õiguslik seisund ja tegutsemise vorm**

(1) Lasteaed on munitsipaallasteaed.

(2) Lasteaia tegutsemise vorm on lasteaed, milles on lastehoiurühm või -rühmad. Lasteaias on liitrühm, milles on lastehoiu pooleteise- kuni kolmeaastased ja lasteaia kolme- kuni seitsmeaastased lapsed.

(3) Lasteaia pidaja on Mulgi Vallavolikogu (edaspidi vallavolikogu). Lasteaed on Mulgi Vallavalitsuse (edaspidi vallavalitsus) hallatav asutus.

(4) Lasteaed juhindub oma tegevuses Eesti Vabariigi õigusaktidest, Mulgi valla õigus- ja haldusaktidest ning käesolevast põhimäärusest.

**§ 5. Õppekeel**

Õppetöö lasteaias toimub eesti keeles.

**§ 6. Eesmärk ja ülesanded**

Lasteaia tegevuse eesmärk on täita alusharidusseaduses loetletud ülesandeid.

**§ 7. Struktuur**

(1) Lasteaias on lasteaia- ja hoiurühmad. Moodustatud on liitrühm.

(2) Laste piirarv lasteaia- ja lastehoiurühmas on sätestatud alusharidusseaduses. Liitrühmas võib olla kuni 18 last.

(3) Laste arvu muutmine rühmas, väiksemate rühmade ja liitrühmade moodustamine toimub vastavalt alusharidusseaduses sätestatule.

(4) Lasteaia töötajate koosseisu kinnitab vallavalitsus direktori ettepanekul.

**§ 8. Lasteaeda vastuvõtt ja väljaarvamine**

Lapse lasteaeda vastuvõtmise ja väljaarvamise korra kehtestab vallavalitsus.

**§ 9. Arengukava**

(1) Lasteaia järjepideva arengu tagamiseks koostab direktor koostöös töötajate, lasteaia pidaja ja hoolekoguga lasteaia arengukava vähemalt kolmeks aastaks.

(2) Lasteaia arengukava koostamisel lähtutakse riiklikest valdkondlikest strateegiadokumentidest, Mulgi valla arengukavast ja lasteaia sisehindamise tulemustes esile toodud tugevustest ja parendusvaldkondadest ning riskianalüüsi tulemustest.

(3) Arengukavas määratakse vähemalt:
1) lasteaia arenduse põhisuunad ja -valdkonnad;
2) tegevuskava.

(4) Lasteaia arengukava kinnitab ja muudab vallavolikogu.

(5) Arengukava avalikustatakse lasteaia veebilehel.

**§ 10. Põhimääruse kinnitamine ja muutmine**

Lasteaia põhimääruse kinnitab ja muudab vallavolikogu.

**2. peatükk
Õppe- ja kasvatustegevuse alused**

**§ 11. Õppe- ja kasvatustegevuse korraldus**

(1) Lasteaia õppe- ja kasvatustegevuse korraldamisel ja läbiviimisel lähtub lasteaed lasteaia õppekavast, kaasaegsetest meetoditest ning lähenemistest alushariduses.

(2) Õppe- ja kasvatustegevus korraldatakse turvalises, eakohases, mängulises ning arendavas õpi- ja kasvukeskkonnas. Toetatakse laste üldoskuste arengut ning selliste teadmiste, oskuste ja hoiakute kujunemist, mis loovad eeldused põhihariduse omandamiseks ja edukaks edasijõudmiseks igapäevaelus.

(3) Nüüdisaegse õpikäsituse ja lapsest lähtuva õppe optimaalseks rakendamiseks võib moodustada hommikusi ja õhtuseid valverühmi.

(4) Lasteaia aastaringse või hooajalise tegutsemise ning lahtioleku aja otsustab vallavalitsus.

**3. peatükk
Laste ja vanemate õigused ja kohustused**

**§ 12. Laste õigused**

Lastel on õigus vaimselt ja füüsiliselt tervislikule keskkonnale ja päevakavale, eneseusaldust ja vaimset erksust toetavale tegevusele ning õppe- ja kasvatustegevusega seotud töötajate igakülgsele abile ja toetusele alushariduse omandamisel.

**§ 13. Vanemate õigused ja kohustused**

(1) Vanematel on õigus:
1) tuua last lasteaeda ja viia ära neile sobival ajal lasteaia päevakava järgides;
2) nõuda vajalike tingimuste loomist laste arenguks ja kasvamiseks, aidates ise kaasa nende tingimuste kujunemisele;
3) tutvuda lasteaia õppe- ja päevakavaga;
4) saada teavet lasteaia töö- ja õppekorralduse kohta.

(2) Vanemad on kohustatud:
1) looma lapsele soodsad tingimused arenemiseks ja alushariduse omandamiseks;
2) kinni pidama lasteaia päevakavast, kodukorrast ja laste tervisekaitse ning tervise edendamise nõuetest;
3) maksma oma osa määra vallavolikogu poolt kehtestatud suuruses.

**4. peatükk**

**T****öötajad**

**§ 14. Töötajad**

Lasteaia õppe- ja kasvatustegevusega seotud töötajad on rühmaõpetaja, muusikaõpetaja ja liikumisõpetaja (edaspidi koos õpetaja), direktor, õppejuht, abiõpetaja ja tugispetsialistid.

**§ 15. Töötajate õigused ja kohustused**

(1) Töötajate tööülesanded, õigused, kohustused ja vastutus määratakse kindlaks töölepingutes (sealhulgas ametijuhendites), töökorralduse reeglites, mis on kooskõlas töösuhteid reguleerivate õigusaktidega, lasteaia kodukorras, seadustes ja nende alusel antud õigus- ja haldusaktides.

(2) Töötajal on keelatud avalikustada lapselt saadud teavet lapse perekonna kohta välja arvatud juhul, kui on selgunud, et lapse kodune kasvukeskkond on ebarahuldav või kui laps on kehalise, emotsionaalse või seksuaalse väärkohtlemise ohver. Sellisel juhul on töötaja kohustatud andma teavet vallavalitsuse ametnikule, kelle pädevusse kuuluvad sotsiaaltöö või lastekaitseküsimused.

(3) Õppe- ja kasvatustegevusega seotud töötajad loovad tingimused laste kasvatamiseks ja arenemiseks vastastikusel lugupidamisel ning üksteisemõistmisel laste ja nende vanematega ning lasteaia töötajatega.

(4) Õppe- ja kasvatustegevusega seotud töötajad nõustavad lasteaias käivate laste vanemaid õppe- ja kasvatusküsimustes.

(5) Õppe- ja kasvatustegevusega seotud töötajaid abistav ja majandamist korraldav töötaja tagab lasteaia majandusliku teenindamise, laste toitlustamise, õpetajate abistamise ning koostöös õpetajatega lasteaia hoone, ruumide ja inventari korrashoiu, ohutuse ja tervisekaitse nõuetele vastavuse.

(6) Töötaja loob lasteaias tervisliku ja turvalise keskkonna ning hoolitseb lapse tervise eest tema lasteaias viibimise ajal.

(7) Töötajal on õigus:

1) täiendada oma erialaseid või pedagoogilisi teadmisi vastavalt töölepingu seadusele ja täiskasvanute koolituse seadusele;

2) töötada töötervishoiu ja tööohutuse seaduses ning selle alusel vastu võetud õigusaktides sätestatud nõuetele vastavates töötingimustes;

3) esitada lasteaia direktorile ettepanekuid õppe- ja kasvatustegevuse parandamiseks.

**5. peatükk
Juhtimine**

**§ 16. Direktor**

(1) Lasteaeda juhib direktor.

(2) Direktori vaba ametikoha täitmiseks korraldab vallavalitsus avaliku konkursi lähtudes vallavalitsuse kehtestatud korrast.

(3) Töölepingu direktoriga sõlmib, peatab, muudab ja ütleb üles vallavanem.

(4) Direktor on töölepingu kehtivuse ajal lasteaia seadusjärgne esindaja.

(5) Lasteaia direktor täidab alusharidusseaduse ja teiste seaduste ning nende alusel antud õigus- ja haldusaktidega, käesoleva põhimäärusega, vallavolikogu ja vallavalitsuse õigus- ja haldusaktidega direktorile pandud ülesandeid.

(6) Direktori äraolekul asendab teda vallavanema määratud isik.

**§ 17. Hoolekogu**

(1) Vanemate, lasteaia töötajate ja lasteaia pidaja koostöö suunamiseks, õppe- ja kasvatustegevuse planeerimiseks ja jälgimiseks ning selleks paremate tingimuste loomiseks moodustatakse lasteaia hoolekogu.

(2) Hoolekogu moodustamise korra ja hoolekogu töökorra kehtestab vallavolikogu.

(3) Hoolekogu täidab alusharidusseaduse § 26 loetletud ülesandeid.

(4) Hoolekogul on õigus saada direktorilt ning vallavalitsuselt oma tööks vajalikku informatsiooni.

**6. peatükk
Majandamise ja asjaajamise alused**

**§ 18. Vara**

Lasteaia vara moodustavad talle valla poolt sihtotstarbeliseks kasutamiseks ja valdamiseks antud maa, hooned, rajatised, seadmed, inventar ning muu vara. Lasteaia vara on Mulgi valla omand.

**§ 19. Vara valdamine, kasutamine ja käsutamine**

(1) Lasteaia vara kuulub Mulgi valla omandisse, selle valdamine, kasutamine ja käsutamine toimub vallavolikogu kehtestatud korras.

(2) Lasteaed hoiab korras oma ruumid, territooriumi, inventari ja õppevahendid, lähtudes lasteaiale eelarveaastaks ettenähtud vahenditest.

**§ 20. Rahalised vahendid ja eelarve**

(1) Lasteaia rahalised vahendid moodustuvad valla eelarvest. Osalustasu ja toidukulu kaetakse vanema poolt. Osalustasu ja toidukulu päevamaksumuse määra ja tasumise korra kehtestab vallavolikogu.

(2) Lasteaia toidukulu päevamaksumuse kehtestab vallavalitsus.

(3) Lasteaia finantsmajanduslikku tegevust korraldab direktor.

(4) Eelarve eelnõu koostamiseks esitab direktor vallavalitsusele kirjalikult põhjendatud ettepanekud vastavalt valla põhimäärusele.

(5) Lasteaia eelarve kavale annab arvamuse hoolekogu ja kiidab heaks vallavalitsus ning eelarve kinnitab vallavolikogu.

(6) Direktor esitab vajadusel vallavalitsusele lasteaia eelarve muudatuste ettepanekud.

**§ 21. Asjaajamine ja aruandlus**

(1) Lasteaed täidab kohustuslikke õppe- ja kasvatustegevuse alaseid dokumente haridus- ja teadusministri määrusega kehtestatud korras.

(2) Lasteaed esitab aruandeid oma tegevuse kohta õigusaktidega kehtestatud ulatuses, korras ja tähtaegadel.

**§ 22. Teenistuslik järelevalve**

Lasteaia tegevuse õiguspärasuse ja otstarbekuse üle teostab teenistuslikku järelevalvet vallavalitsus.

**7. peatükk
Lasteaia ümberkorraldamine**

**§ 23. Lasteaia ümberkorraldamine ja tegevuse lõpetamine**

(1) Lasteaia ümberkorraldamine ja tegevuse lõpetamine toimub alusharidusseaduses sätestatult.

(2) Lasteaia ümberkorraldamise ja tegevuse lõpetamise otsustab volikogu.

**8. peatükk
Rakendussätted**

**§ 24. Määruse kehtetuks tunnistamine**

Tunnistada kehtetuks Mulgi Vallavolikogu 21. novembri 2018. a määrus nr 59 „Õisu Lasteaia põhimäärus“.

**§ 25. Määruse jõustumine**

Määrus jõustub kolmandal päeval pärast Riigi Teatajas avaldamist.

Imre Jugomäe

Volikogu esimees